Arne Pedersen (offiser)

Arne Pedersen (født 21. juli 1906 i Leirfjord, død 24. mars 1992 i Mosjøen) var en norsk offiser og politiker (H).

Han gjennomgikk 6. divisjons underoffiserskole i Harstad mellom 1924 og 1927, og tjenestegjorde deretter som ulønnet, vernepliktig offiser i Sør-Hålogaland infanteriregiment nr. 14 mens han var kjøpmann i Mo i Rana. Han giftet seg i 1937 med Sigrid Lund Jacobsen (1909–2005) fra Drevvatn.

Ved angrepet på Norge i 1940 deltok han i kampene i Nord-Norge, og bidrog deretter til motstandsarbeidet under okkupasjonen frem til han måtte rømme til Sverige i 1943. Under oppholdet der var han kurer til Norge for XU.

Ved frigjøringen i 1945 kom han til Trondheim som sjef for reservepolitiet, senere til Kirkenes som sjef for grensevakten. Fra 1953 til 1961 var Pedersen oberstløytnant og første sjef for Infanteriets øvingsavdeling nr. 3 på Steinkjersannan.

Pedersen var innvalgt i Mo bystyre etter krigen og formann i Nord-Trøndelag Høyre fra 1960 til 1962.

I 1961 ble han krigskommissær (sjef) ved det ekstraordinære krigskommissariatet (EKK) i Trøndelag – den senere vernepliktsforvaltningen – og gikk av for aldersgrensen i 1971.

Referanser 

Norske oberstløytnanter
Norsk militært personell under andre verdenskrig
Norske motstandsfolk under andre verdenskrig
Lokalpolitikere i Rana
Høyre-politikere i Nordland
Høyre-politikere i Nord-Trøndelag
Personer fra Leirfjord kommune
Fødsler i 1906
Dødsfall i 1992